ازاي أنا كبنت احب شكلي وجسمي بكل العيوب إلى فيه واتقبل شكلي بالحجاب إلى مش بيحسسني اني حلوة
السؤال جزأين: ١- الصورة الذاتية: محتاجين نعرف إن صورتنا عن نفسنا لا تساوي الصورة الحقيقية، وهذه الجملة اوعى تفتكري إنك فهمتيها من الوهلة الأولى، لأني كل ما أتعمق في دراسة النفس ألاقي لها بعد ومعنى جديد.! وباختصار: نحن لا نرى أنفسنا.!! نحن نرى صورة الأنا، وهي مجموع الصور التي رآنا الآخرين فيها. عشان كدة في شفاء صورة الذات بحتاج أرجع وأشوف مين اللي شافني وحشة وأنا أخدت الفكرة دي عني منه.! ممكن يكون ده حصل أثناء هزار، دمه خفيف وحب ينكن فنكِّت على شكلي، الألم إنه بيطلع حد بنحبه ويفترض بيحبنا. في العلاقة العلاجية بنشوف نفسنا بعين جديدة، وبستعمل -أنا مع الناس بتوعي- بعض تقنيات اليوجا والتأمل. ٢- جميل إن ييجي سؤال عن الحجاب ومتوقع في التريند الحالي: كذبة كبيرة إننا نقول لبنت شكلك بالحجاب أحلى، ده قصور في فهم معنى الحجاب أصلاً، فالحجاب هو ستر جمال المرأة، وحاجة تاني بردو هو أن الحجاب يثير الطلب ولا يمنعه. كذلك اللحية بالنسبة للرجل، هو شكله أحلى من غير لحية مش هنهزر يعني :) وأهل الجنة مُرد، أي لا تنبت لهم لحى. طيب، ازاي نجمع بين ده وبين كون اللحية والحجاب من الزينة؟ الجمع هو أن الزينة لا تساوي الحلاوة ولا الجمال، لأن الله ﷻ ولله المثل الأعلى له قسمين من الصفات: صفات جمال وصفات جلال. فالحجاب واللحية زينة لأنها تصبغ أهلها بزينة الجلال، وأحياناً بصبغة الجمال وهنا كثير من الفقهاء يرتفع بحكم الحجاب للستر الكامل لو صارت المرأة بحجابها -مع كشف الوجه- أفتن وأحلى يرفعون الحكم للتغطية.!